CELEX: 62009CN0255
Language: et
Date: 2009-07-09 00:00:00
Title: Kohtuasi C-255/09: 9. juulil 2009 esitatud hagi — Euroopa Ühenduste Komisjon versus Portugali Vabariik

29.8.2009   
            
            
               ET
            
            
               Euroopa Liidu Teataja
            
            
               C 205/29
            
         9. juulil 2009 esitatud hagi — Euroopa Ühenduste Komisjon versus Portugali Vabariik
   (Kohtuasi C-255/09)
   2009/C 205/51
   Kohtumenetluse keel: portugali
   
      Pooled
   
   
      Hageja: Euroopa Ühenduste Komisjon (esindajad: E. Traversa ja M. França)
   
      Kostja: Portugali Vabariik
   
      Hageja nõuded
   
   
               —
            
            
               Tuvastada, et jättes 13. augusti 1992. aasta dekreetseaduses nr 177/92, millega määratakse kindlaks välisriigis kantud arstiabikulude hüvitamise tingimused, või mistahes muus siseriiklikus õigusaktis sätestamata võimaluse saada teises liikmesriigis kantud haiglaväliste arstiabikulude eest hüvitist, välja arvatud määruses (EMÜ) nr 1408/71 (1) ettenähtud juhtudel, või eeldusel, et nimetatud dekreetseadus lubab teises liikmesriigis kantud haiglaväliste arstiabikulude hüvitamist tingimusel, et hüvitamine on eelnevalt heaks kiidetud, rikkus Portugali Vabariik EÜ artiklist 49 tulenevaid kohustusi;
            
         
               —
            
            
               mõista kohtukulud välja Portugali Vabariigilt.
            
         
      Väited ja peamised argumendid
   
   Komisjon leiab, et Portugali Vabariik ei ole täitnud EÜ artiklist 49 tulenevaid kohustusi, nagu neid oma praktikas on tõlgendanud Euroopa Kohus.
   Nimetatud kohtupraktikast tuleneb, et EÜ artiklit 49 kohaldatakse olukorras, kus patsient saab tasulisi meditsiiniteenuseid muus kui tema elukohajärgses liikmesriigis.
   Portugali dekreetseadus nr 177/92, millega määratakse kindlaks välisriigis kantud arstiabikulude hüvitamise tingimused, ei näe otseselt ette teises liikmesriigis kantud haiglaväliste arstiabukulude hüvitamist, juhul kui tegemist ei ole määruses nr 1408/71 nimetatud juhtudega, või — vastavalt Portugali ametivõimude tõlgendusele — lubab nende haiglaväliste arstiabikulude hüvitamist vaid siis, kui see on piiratud tingimustel eelnevalt heaks kiidetud.
   
      (1)  Nõukogu 14. juuni 1971. aasta määrus (EMÜ) nr 1408/71 sotsiaalkindlustusskeemide kohaldamise kohta ühenduse piires liikuvate töötajate ja nende pereliikmete suhtes (EÜT L 149, lk 2; ELT eriväljaanne 05/01, lk 35).